Jesus Prados Casadamon

Jesus Prados Casadamon —ezagunagoa Txomin del Regato izengoiti artistikoaz— (Sesma, 1918 – Bilbo, 2001eko abenduaren 14a) irrati-esataria, pailazoa, umorista, aktorea eta idazlea izan zen.

 Biografia 
Nafarroan jaioa, bost urteekin Bilbora joan zen eta bere burua beti bilbotarra bezala aurkeztu zuen. Familia aberatsekoa, aitak lantegi bat zuen, hamalau anai-arreben azkenaurrekoa zen. Hamabi urteekin Bilboko Buenos Aires antzokian egin zuen bere lehenengo emanaldia. Ondoren, bankan lan egiten zuen aldi berean bere karrera artistikoa garatu zuen; artista bezala denetatik egin zuen: zirku munduan Bilbao Anaiak izeneko bikotearen partaidea, beste artista askorentzat bakarrizketak idatzi zituen, besteak beste Diaz Anaiak, Pompoff eta Thedy, Emy Goty eta Cañamon, Cape Anaiak… Irrati munduan Bilbo Irratian saio propioa izan zuen, "Los cinco minutos de humor de Jesús Prado". Dena dela, bere lan ezagunena Txomin del Regato izenarekin egin zuena izan zen. Pertsonai horrekin disko asko kaleratu zituen, hogei baino gehiago, eta 140 bakarrizketa SGAEn erregistratu zituen. Bere ospea Euskal Herrian handia izan zen eta haren lanak sarritan entzuten ziren garaiko irratietan. Bere memoriak liburu batean jaso zituen, Nuestro Bilbao de Txomin del Regato. 1987n Koldo Azkarretaren Liliana filmean hartu zuen parte. Bilbon hil zen, 2001ko abenduaren 14an.

 Txomin del Regato 
Txomin del Regato baserritar arlote bat zen, gaztelaniaz oso gaizki moldatzen zena. Bere ateraldiekin bezainbeste osten zion algara publikoari ahoskerarekin. Umore klasista (nekazaria jomugan) gaizki egindako gaztelerak eragiten zezakeen graziarekin nahasten zuen. Gainera, Frankismo gorrienean egindako umorea zen, Erregimenak euskara jo mugan zuen garaian. Hori dela eta, Uxoa Anduaga edota Iñigo Aranbarri ikerlariek euskararen edo euskalduntasunaren aurka erabili den indarkeria sinbolikoaren paradigmatzat daukate Txomin del Regato. Bere aldekoek argudiatu izan dute arlotekeria hori, ordea, itxurazkoa zela, Txomin del Regato arazo guztietatik onik ateratzen baitzen bere “sapidurenzia”ri esker. Eta Prados-en asmoa euskaldun elebakarrak barregarri uztea ez zela izan ere argudiatu izan da.

 Bibliografia 
 Nuestro Bilbao de Txomin del Regato. La Gran Enciclopedia Vasca, 2000. 351 or.

 Kanpoko loturak 
 : http://www.ikasbil.net/jetspeed/portal/media-type/html/language/es/user/anon/page/artikulua?gid=123188, HABE aldizkarian argitaratutako elkarrizketa.

Kategoria:Euskal Herriko pailazoak
Kategoria:Nafarroa Garaiko aktoreak
Kategoria:Euskal Herriko umoristak
Kategoria:Euskal Herriko irrati esatariak
Kategoria:Euskal Herriko irrati esatariak
Kategoria:Euskal Herriko erdal idazleak
Kategoria:Bizkaiko idazleak
Kategoria:Sesmarrak
Kategoria:Bilbotarrak